Der er en stor millioncheck på vej til læreruddannelserne i Nordjylland. Mere præcist kan læreruddannelserne i Aalborg og Hjørring se frem til et ekstra tilskud på 58 millioner kroner over de næste fire år. Det sker efter, at et flertal i folketinget tirsdag har indgået en aftale, som skal give læreruddannelsen en generelt højere kvalitet. - Vi er rigtig glade for, at der nu er landet en aftale, som kommer til at sende ressourcer efter flere undervisningstimer, mere feedback og nogle bedre praktikforløb, siger Peter Larsen, uddannelseschef på læreruddannelsen ved UCN, og understreger: - Det kommer til at give et enormt og markant kvalitetsløft. 58 millioner Med aftalen får de lærerstuderende et ordentlig løft under uddannelsen. Blandt andet får de yderligere to til fire timers undervisning om ugen, mens praktikken forlænges med en tredjedel. - Vi er godt igang med et samarbejde med nordjyske kommuner, om at få styrket mere og bedre praktik - så de penge, der kommer, skal være med til at styrke en øget indsats der, så vi samlet kan få løftet kvaliteten for vores studerende på læreruddannelsen, siger Peter Larsen, som også lover et mere spændende studiemiljø på UCN i Nordjylland: - Vi kommer til at arbejde med mere feedback og lave et mere spændende studiemiljø for vores studerende, så det alt i alt bare bliver mere interessant at uddanne sig til lærer, lyder det. Aftalen kommer som en reaktion på, at alt for få unge søger ind på læreruddannelsen. I sommer faldt antallet af ansøgninger med hele 12 procent sammenlignet med sidste år. I slutningen af sidste år kom derfor en udviklingsgruppe med flere løsningsforslag og pegede på behovet for tættere sammenhæng mellem hverdagen i skolen og undervisning på uddannelsen. Det forventes, at den nye læreruddannelse er klar til de nye lærerstuderende, der begynder i august 2023.

Referat:
Færre søger ind på læreruddannelsen, som nu styrkes med mere praktik og flere undervisningstimer.